Tribuo-fonds bly wawyd wakker vir die kunste | Maroela Media
Ses akteurs en twee aanbieders gaan aan 'n 24-uur-marathon deelneem om 'n verhoogstuk ten bate van die Tribuo-fonds te skep.
Van Vrydag 2 Julie tot Saterdag 3 Julie gaan die Tribuo-fonds, in samewerking met kunstenaars en rolspelers in die vermaakbedryf, deurnag vermaak verskaf om geld in te samel vir 'n derde ronde van aansoeke om finansiële hulp van dié fonds.
Dié ses akteurs gaan deurnag repeteer en improviseer totdat hulle 'n verhoogstuk geskep het. Dié kreatiewe marathon gaan regstreeks gestroom word en beloof om 'n interessante proses vir die spelers en fassinerende kykstof vir kykers te wees.
In die loop van die 24 uur sal daar verskeie verrassings vir die akteurs sowel as die kykers wees. Ander bekendes sal ook inloer om die spelers op hulle tone en wakker te hou.
"Met hierdie inisiatief wil ons die aandag op die groot nood in ons kunstebedryf vestig. Die oorgrote meerderheid kunstenaars het slapelose nagte oor hulle finansiële sekuriteit in 'n tyd waarin soveel teaters hulle deure moes sluit en geleenthede om te werk en gehore te bereik een ná die ander opdroog," sê Faasen, een van die stigterslede van die Tribuo-fonds en die uitvoerende hoof van NATi (Nasionale Afrikaanse Teater-inisiatief).
Faasen skets 'n donker prentjie van die kunstebedryf se verknorsing. "Die Tribuo-fonds kon met die eerste twee rondes van aansoeke verskeie uitbetalings maak, maar die derde vlaag van Covid-19-infeksies is besig om die kunste op sy knieë te dwing. Verskeie kunstenaars het hul huise verloor en mense moes motors en besittings verkoop om in basiese behoeftes te voorsien.
"Tribuo is afhanklik van skenkings en donasies en kan aansoeke slegs weer aanvaar as ons genoeg geld ingesamel het om weer uitbetalings te doen."
Die Wawyd Wakker-deurnagmarathon skop op Vrydag 2 Julie om 12:00 af en word regstreeks via die Tribuo-fonds se webwerf gestroom.
Borge en weldoeners wat betrokke wil raak se name of logo's kan tydens die uitsending vertoon word. Daar sal ook op sosiale media erkenning aan die persone of maatskappye gegee word wat bydra. Anonieme donasies en enige bedrag is welkom.
Die fonds is afhanklik van liefhebbers en ondersteuners van kunstefeeste en die kunste in die algemeen. Bydraes kan deur private persone, korporatiewe instansies of filantropiese skenkers gemaak word en 'n 18A-belastingsertifikaat is op aanvraag beskikbaar.